**Linnansilta** (ven. Крепостной мост, *Krepostnoj most*, vanhalta suomalaiselta nimeltään **Turunsilta**) on Viipurissa sijaitseva silta, joka ylittää Linnasalmen ja yhdistää vanhan kaupunkikeskustan sen länsipuoliseen Linnasaareen. Ensimmäinen puusilta paikalle rakennettiin jo 1600-luvulla ja nykyinen teräsbetonisilta valmistui 1980.

Historia
--------

### Varhaisimmat sillat

Vuonna 1293 perustettu Viipurin linna oli aluksi yhdistetty mantereeseen ja Linnasaareen kahdella vedettävällä sillalla. Ensimmäinen koko Linnasalmen ylittävä silta rakennettiin vasta 1600-luvulla. Se oli osa Turun ja Viipurin yhdistänyttä Suurta rantatietä, joten siltaa alettiin kutsumaan Turunsillaksi. Puurakenteista siltaa korjattiin lukuisia kertoja vuosien saatossa, kunnes Saimaan kanavan avaamisen yhteydessä 1856 valmistui uusi avattava silta. Laivojen kulkiessa sen kaupunginpuoleinen pää vedettiin maihin. Silta paloi vuonna 1868 ja rakennettiin uudelleen 1869–1870. Vuonna 1888 siltaa paranneltiin jälleen ja 1895 rakennettiin vetosillan tilalle käsikäyttöisesti toimiva kääntösilta, joka mahdollisti kahden aluksen yhtäaikaisen kulkemisen.

### 1900-luvun alku ja sotavuodet

Vuonna 1912 Linnansilta sai raitiovaunukiskot, kun Linnasaaren ja keskustan välinen raitioliikenne aloitettiin. 1900-luvun alkuvuosikymmeninä Linnansilta avattiin kesäaikana kerran tunnissa 10–15 minuutin ajaksi, mikä aiheutti isoja ruuhkia sillan molempiin päihin. Kun liikenne taas päästettiin sillalle, pyrkivät ihmiset ylittämään sen mahdollisimman nopeasti, mikä puolestaan sai usein aikaan vakavia onnettomuuksia. Erityisesti hevoset pelkäsivät vilkasliikenteistä siltaa.

Talvisodan aikana Linnansilta kärsi pommituksissa pahoja vaurioita ja jatkosodan sytyttyä neuvostoliittolaiset räjäyttivät sen elokuussa 1941, ennen kuin suomalaiset valtasivat kaupungin takaisin. Silta rakennettiin syksyn aikana uudelleen sotavankityövoimalla ja se vihittiin käyttöön marraskuun lopulla 1941. Tammikuussa 1942 alettiin Linnansillan kaupunginpuoleiseen päähän jälleen rakentamaan uutta kääntösiltaa, joka saatiin valmiiksi toukokuun aikana. Jatkosodan perääntymisvaiheen aikana 20. kesäkuuta 1944 suomalaiset joukot puolestaan räjäyttivät Linnansillan. Se tapahtui kun Suomen lippu oli noin kello 16.45 laskettu Viipurin linnan tornista ja viimeiset suomalaiset poistuneet kaupungin keskustan alueelta.

### Nykyinen Linnansilta

Viipurin siirryttyä syksyllä 1944 Neuvostoliiton haltuun, lakkasi liikenne Saimaan kanavalla ja kääntösilta jäi lähes kokonaan vaille käyttöä. Linnansilta purettiin lopulta 1960-luvun puolivälissä kanavan uudelleenrakentamisen yhteydessä. Liikenne siirtyi samalla modernille Pietarin sillalle, joka oli valmistunut vuonna 1960 parisataa metriä Linnansillan itäpuolelle. Nykyinen teräsbetoninen silta rakennettiin vuosina 1979–1980. Sen keskiosasta on aikaisempien siltojen tavoin kulkuyhteys Viipurin linnaan.

Kuvia
-----

* Linnansilta ja Viipurin linna 1700-luvulla.Linnansilta ja Viipurin linna 1700-luvulla.
* Linnansilta 1910-luvullaLinnansilta 1910-luvulla
* Linnansilta avattuna 1930-luvulla.Linnansilta avattuna 1930-luvulla.
* Linnansilta kuvattuna Pietarin puistosta.Linnansilta kuvattuna Pietarin puistosta.
* Keskustasta kulku sillalle tapahtuu kaupunginmuurin vallien läpi. Veistos symboloi Viipurin teollisuutta.Keskustasta kulku sillalle tapahtuu kaupunginmuurin vallien läpi. Veistos symboloi Viipurin teollisuutta.
* Sillan pohjoispää ja Pietarin aukio.Sillan pohjoispää ja Pietarin aukio.

Lähteet
-------

1. 1 2 3 4  Мосты Выборга Saimaan kanava. Viitattu 27.10.2014. (venäjäksi)
2. ↑  Tietosanakirja / 10. Työehtosopimus-Öölanti Tietosanakirja Osakeyhtiö 1919, Projekt Runeberg. Viitattu 27.10.2014.
3. ↑  Virolainen, Merkku: "Savimontusta suojeluskunnan aluepäälliköksi: Eero Virolaisen elämä", s. 50–51. Suomi Oy, Sastamala 2014. Teoksen verkkoversio
4. ↑  Viipurin Linnansilta on poikki SA-kuva, 7.3.1940. Viitattu 27.10.2014.
5. ↑  Linnansilta SA-kuva, 31.8.1941. Viitattu 27.10.2014.
6. ↑  Vanjat rakentavat Viipurin Linnansiltaa SA-kuva, 6.10.1941. Viitattu 27.10.2014.
7. ↑  Viipurin Linnansilta vihitään ja avataan liikenteelle 29.XI.1941, klo 15 SA-kuva, 29.11.1941. Viitattu 27.10.2014.
8. ↑  Linnansillan kääntösiltaa rakennetaan (kuvattu linnan tornista) SA-kuva, 30.1.1942. Viitattu 27.10.2014.
9. ↑  Viipurin Linnansillan kääntösilta paikoilleen asennettuna ja ensi kerran avattuna liikenteelle SA-kuva, 18.5.1942. Viitattu 27.10.2014.
10. ↑  Sotilaiden äänet 6: Itke Viipuri, hyljätty kaupunki  12.6.2014. Yle. Viitattu 27.10.2014.

Aiheesta muualla
----------------

* Kuvia tai muita tiedostoja aiheesta **Linnansilta (Viipuri)** Wikimedia Commonsissa